ΟΜΙΛΙΑ ΤΟΥ ΕΠΙΤΡΟΠΟΥ ΓΙΑ ΘΕΜΑΤΑ ΠΕΡΙΒΑΛΛΟΝΤΟΣ ΣΤΗΝ ΕΥΡΩΠΑΙΚΗ ΕΝΩΣΗ κ. ΣΤΑΥΡΟΥ ΔΗΜΑ

Αγαπητοί  Αιρετοί  Εκπρόσωποι της Τοπικής Αυτοδιοίκησης,

Κυρίες και κύριοι,

Ευχαριστώ για την πρόσκληση που μου απευθύνατε για να συμμετάσχω στην Ημερίδα αυτή που διοργανώνει η ΚΕΔΚΕ. Χαίρομαι ιδιαίτερα, μια και από το βήμα αυτό μου δίνεται η ευκαιρία, υπό την ιδιότητα μου ως Επίτροπος Περιβάλλοντος, να συναντηθώ με όλους εσάς τους αγαπητούς Δημάρχους, για να σας ενημερώσω και να ανταλλάξουμε απόψεις για τις πρόσφατες εξελίξεις όσον αφορά στην περιβαλλοντική πολιτική της ΕΕ και ειδικότερα σε θέματα διασύνδεσης των πολιτικών περιβάλλοντος και συνοχής, δύο πολιτικών που αλληλοσυμπληρώνονται. Πρωτίστως όμως θα ήθελα να μιλήσουμε για το ρόλο που η Αυτοδιοίκηση καλείται να παίξει, μέσα από την βέλτιστη προετοιμασία της στη νέα προγραμματική περίοδο του 4ου ΚΠΣ και για την ευθύνη που φέρει τόσο ώστε να υπάρχει στρατηγική για βιώσιμη αστική ανάπτυξη σε τοπικό επίπεδο και για έγκυρη και έγκαιρη πρόσβαση της στην διαθέσιμη τεχνογνωσία.

Τέσσερις στους πέντε Ευρωπαίους πολίτες ζουν σε αστικές περιοχές και η ποιότητα ζωής τους επηρεάζεται άμεσα από την κατάσταση του αστικού περιβάλλοντος. Στις πόλεις συγκεντρώνονται επίσης και πολλά περιβαλλοντικά προβλήματα. Ταυτόχρονα όμως οι πόλεις είναι οι οικονομικοί μοχλοί και ο τόπος όπου συγκεντρώνονται επιχειρηματικότητα και επενδύσεις.

Έτσι, για δύο περίπου αιώνες, οι πόλεις και οι μητροπολιτικές περιοχές έχουν κατευθύνει την οικονομική ανάπτυξη στην Ευρώπη. Αυτός ο κεντρικός ρόλος που τους αποδίδεται, έχει συνδεθεί κατά τη διάρκεια των πρόσφατων ετών, με μια ενίσχυση του δυναμισμού τους.

Αλλά οι πόλεις δεν λειτουργούν απομονωμένα.

Οι πόλεις και οι γειτονικές τους περιοχές, συμπεριλαμβανομένων και των αγροτικών περιοχών, χρειάζονται η μια την άλλη γιατί δρουν συμπληρωματικά σαν φορείς περιφερειακής ανάπτυξης.

Μια περιοχή θα ακμάζει αν οι πόλεις της ακμάζουν και οι πόλεις θα προοδεύσουν εάν η ευρύτερη περιοχή προοδεύει.

Το υψηλής ποιότητας αστικό περιβάλλον συντελεί επίσης στην προτεραιότητα της ανανεωμένης στρατηγικής της Λισσαβόνας «να καταστεί η Ευρώπη ελκυστική προς εργασία και επενδύσεις».
Κυρίες και Κύριοι,

Η πολιτική για τη συνοχή, σε όλες τις διαστάσεις της, πρέπει να γίνει αντιληπτή ως ενιαίο και αναπόσπαστο μέρος της στρατηγικής της Λισσαβόνας. Χρειάζεται να ενσωματώσει τους στόχους της Λισσαβόνας και να καταστεί ζωτικός φορέας για την υλοποίηση τους μέσω των εθνικών και περιφερειακών αναπτυξιακών προγραμμάτων.

Οι προτάσεις της Επιτροπής για το Ταμείο Συνοχής και τα Διαρθρωτικά Ταμεία για την περίοδο 2007-2013 περιέχουν σημαντικές δυνατότητες συνδρομής στην αντιμετώπιση των κύριων περιβαλλοντικών προβλημάτων στις αστικές περιοχές όπως:

• της διαχείρισης των στερεών αποβλήτων, με την παράλληλη υλοποίηση εγκαταστάσεων διαχείρισης, συμβατών με το κοινοτικό δίκαιο, και ιδίως τις οδηγίες για την υγειονομική διάθεση των αποβλήτων και την αποτέφρωση τους, της απορρύπανσης - αποκατάστασης των υπαρχόντων ΧΑΔΑ, της ανακύκλωσης των απορριμμάτων - της διαλογής τους στην πηγή και της ανάκτησης ενός υψηλού βαθμού επαναχρησιμοποίησης τους

• της εν γένει επεξεργασίας των αστικών λυμάτων (αποχετευτικά και βιολογικοί),

• των ολοκληρωμένων στρατηγικών ανάπλασης των αστικών περιοχών, π. χ. μέσα από την αυξημένη χρήση εγκαταλελειμμένων κτιρίων με στόχο: i. την μείωση των πιέσεων από την εξάπλωση του αστικού χώρου, ii. την βιώσιμη ανάπτυξη - διαχείριση του αστικού πολιτιστικού περιβάλλοντος, iii. την δημιουργία και απόδοση στο κοινωνικό σύνολο επιπλέον χώρων πρασίνου, iv. την αύξηση της ενεργειακής επάρκειας του αστικού κτιριακού αποθέματος και

• της προώθησης των επενδύσεων σε ανανεώσιμες πηγές ενέργειας (αιολικά πάρκα, βιοενέργεια, μικρά υδροηλεκτρικά, γεωθερμία, φωτοβολταικά και ηλιακή ενέργεια) που να αξιοποιούν τόσο τις τοπικές ενεργειακές πηγές όσο και να συμβάλλουν στην περιφερειακή ανάπτυξη, την καινοτομία και την αύξηση της απασχόλησης σε τοπικό επίπεδο.

Η Επιτροπή ενθαρρύνει έντονα τα κράτη μέλη να εκμεταλλευθούν τις δυνατότητες αυτές, προκειμένου να αντιμετωπίσουν τα προβλήματα των αστικών περιοχών τους και να εστιάσουν κατάλληλα τα εθνικά στρατηγικά πλαίσια αναφοράς, στις αστικές περιοχές.

Οι συζητήσεις για τη νέα προγραμματική περίοδο 2007-2013 του 4ου ΚΠΣ έχουν ήδη αρχίσει και οι εργασίες για την διαμόρφωση του Εθνικού Στρατηγικού Σχεδίου Ανάπτυξης 2007-2013 προχωρούν. Το Περιβάλλον και η Αειφόρος Ανάπτυξη αποτελούν βασικό στοιχείο αυτού του σχεδιασμού που περιλαμβάνει μεταξύ άλλων: την διατύπωση αστικής περιβαλλοντικής στρατηγικής, την ανάπτυξη περιβαλλοντικών υποδομών ολοκληρωμένης διαχείρισης αποβλήτων, την εφαρμογή σχεδίων Natura - αειφόρου διαχείρισης, ανάπτυξης, αποκατάστασης των χώρων αυτών και παράλληλα της προστασίας, παρακολούθησης τους από τις πλημμύρες ή τη φωτιά - και τέλος την προώθηση των ανανεώσιμων πηγών ενέργειας.

Για το σχεδιασμό της νέας αυτής περιόδου, είναι αναγκαίο να αποτυπωθούν σωστά και αξιόπιστα οι τοπικές ανάγκες και να προετοιμασθούν έργα διαχείρισης περιβάλλοντος των οποίων η ωριμότητα να επιτρέψει την ένταξη τους στην Κοινοτική χρηματοδότηση την κατάλληλη στιγμή. Αυτό αποτελεί σημαντική προϋπόθεση και πρέπει να τονιστεί, καθώς οι νέοι κανονισμοί δεν καθορίζουν συγκεκριμένα ποσά για έργα περιβάλλοντος και το Περιβάλλον “συναγωνίζεται” συνεπώς με τους άλλους τομείς ανάπτυξης
Κυρίες και Κύριοι,

Στο σημείο αυτό θα ήθελα να θίξω το κυρίαρχο ζήτημα στην σημερινή μας ατζέντα, τον ρόλο δηλαδή των Τοπικών Αρχών και αυτόν της προετοιμασίας τους σε ότι αφορά στα έργα του περιβάλλοντος.
Το όλο αυτό εγχείρημα αποτελεί ένα στοίχημα. Στοίχημα που κερδίζεται με τις εξής δράσεις:

• με την λήψη πρωτοβουλιών για την καλύτερη δυνατή προετοιμασία και την απρόσκοπτη συμμετοχή της Τοπικής Αυτοδιοίκησης σε περιβαλλοντικά σχέδια: η δημιουργία αστικών περιοχών υψηλής ποιότητας απαιτεί μεγάλη συνεργεία μεταξύ των διαφόρων πολιτικών και πρωτοβουλιών και την καλύτερη συνεργασία μεταξύ των διαφόρων επιπέδων διοίκησης.

• με τη δημιουργία σχεδίων αναπτυξιακών επιλογών για την πόλη και με την βέλτιστη διαχείριση τους: οι ευρωπαϊκές πόλεις πρέπει να εγγράφονται σε μια αειφόρο αναπτυξιακή προοπτική, προσφέροντας υψηλή ποιότητα ζωής, ώστε ο κόσμος να θέλει να ζει και να εργάζεται σε αυτές, να θέλουν δε να επενδύουν σ’ αυτές οι επιχειρήσεις.

• με επενδύσεις σε περιβαλλοντικά σχέδια και επαρκή, έγκυρο και έγκαιρο προγραμματισμό

• με τη δημιουργία στενών δεσμών με τις περιβαλλοντικές αρχές σε μακροπρόθεσμη βάση: η ευαισθητοποίηση όσων χαράζουν την πολιτική και παίρνουν τις τελικές αποφάσεις είναι και δική μας υπόθεση. Η καθιέρωση αποτελεσματικών συνεργασιών για την πολιτική συνοχής με τις περιβαλλοντικές αρχές και τους ΜΚΟ σε όλα τα στάδια (προετοιμασία - εφαρμογή παρακολούθηση - αξιολόγηση) και σε όλα τα επίπεδα (π. χ. με τις αρχές ύδατος) είναι μια άλλη βασική αρχή.

• με την καλλιέργεια εκείνου του περιβάλλοντος ώστε να τοποθετηθούν ψηλά στον εθνικό σχεδιασμό τα περιβαλλοντικά σχέδια: φροντίστε να ασκείτε περισσότερη πίεση προς όλες τις κατευθύνσεις, έτσι ώστε να κάνετε το περιβάλλον προτεραιότητα για το Ελληνικό Ταμείο Συνοχής.

• με δικό σας αίτημα να διατυπώσετε την ανάγκη για την δημιουργία υποστηρικτικού μηχανισμού ικανού να δρα αποκεντρωμένα και ως συνδετικός κρίκος ανάμεσα στις περιβαλλοντικές αρχές και την ΚΕΔΚΕ: διεκδικείστε μάλιστα να δοθεί στη δομή αυτή ο χαρακτήρας ιδιαίτερου φορέα τεχνικής βοήθειας, στοχεύοντας μεταξύ άλλων και σε μια επιπρόσθετη ευκαιρία για διαρκή εκπαίδευση. Τέλος επωφεληθείτε από τον νέο νόμο 3389 περί δημοσίων και ιδιωτικών συμπράξεων (ΣΔΙΤ) επιδιώκοντας όλες τις δυνατές συνέργειες που μπορούν να δράσουν καταλυτικά στα έργα περιβάλλοντος και της διασύνδεσης του με την υγεία, τον πολιτισμό, τις μεταφορές, τον τουρισμό καθώς επίσης και με άλλες κατάλληλες τομεακές αναπτυξιακές πολιτικές.

• με τη μετατροπή των τοπικών κοινωνιών σε κοινωνίες ικανές να συμμετέχουν αλλά και να ενδυναμώνουν περαιτέρω αυτή την προσπάθεια, πιο ποιοτικά. Δώστε ιδιαίτερα τη δυνατότητα στους νέους πολίτες να την πλαισιώσουν, επενδύστε παράλληλα στην εκπαίδευση και ευαισθητοποίησή τους. Τέλος κινητοποιείστε όλες τις δυνατότητες που η διεθνής συνεργασία μπορεί να δώσει στην Αυτοδιοίκηση και στον τομέα αυτόν.

Ανέφερα προηγουμένως πως οι συζητήσεις για τον προγραμματισμό του 4ου ΚΠΣ έχουν ήδη αρχίσει και οι εργασίες για την διαμόρφωση του Εθνικού Στρατηγικού Σχεδίου Ανάπτυξης 2007-2013 προχωρούν. Το Περιβάλλον και η Αειφόρος Ανάπτυξη αποτελούν βασικό στοιχείο αυτού του σχεδίου. Σύμφωνα με προκαταρκτικά σχέδια του ΥΠΕΧΩΔΕ, κύρια αναπτυξιακή επιλογή στον Τομέα του περιβάλλοντος για την περίοδο 2007-2013 αποτελεί η Αειφόρος Ανάπτυξη, με έμφαση στην αναβάθμιση, προστασία και ανάδειξη του φυσικού και δομημένου περιβάλλοντος, στην ανάπτυξη περιβαλλοντικών υποδομών ολοκληρωμένης διαχείρισης αποβλήτων και λυμάτων, στην προστασία, ορθολογική χρήση και βιώσιμη διαχείριση των φυσικών πόρων (ατμόσφαιρα, υδατικοί πόροι, έδαφος) καθώς και στην πλήρη ενσωμάτωση της περιβαλλοντικής διάστασης στις τομεακές αναπτυξιακές πολιτικές (Ενέργεια – Βιομηχανία – Γεωργία – Τουρισμός – Υπηρεσίες – Μεταφορές - Εμπόριο).

Συνοψίζοντας στο σημείο αυτό,

Κυρίες και Κύριοι,

θα ήθελα και πάλι να τονίσω την πρόκληση που αποτελεί για όλους μας η ορθή εφαρμογή του περιβαλλοντικού κοινοτικού κεκτημένου στην Ελλάδα, μιας και η συμμόρφωση με το περιβαλλοντικό κεκτημένο δεν αποτελεί απλώς νομική υποχρέωση έναντι της ΕΕ, αλλά κυρίως υποχρέωση απέναντι στην υγεία των πολιτών, στο περιβάλλον που ζούμε και ιδίως στις επόμενες γενιές, όπως η αρχή της αειφορίας το επιτάσσει.

Ο τρόπος με τον οποίο ένα κράτος διαχειρίζεται το περιβάλλον του αποτελεί τον καθρέπτη του πολιτισμού του.

Είναι λοιπόν αναγκαίο να δοθεί πλέον η δέουσα προτεραιότητα στα έργα περιβάλλοντος, να αποτυπωθούν σωστά και αξιόπιστα οι τοπικές ανάγκες και να προετοιμασθούν έργα των οποίων η ωριμότητα να επιτρέψει την ένταξη τους στην Κοινοτική χρηματοδότηση την κατάλληλη στιγμή.

Η μόνη εγγύηση γι’ αυτό είναι η ποιοτικότερη δυνατή συμμετοχή των τοπικών φορέων σε όλη τη διαδικασία του προγραμματισμού από τον σχεδιασμό έως την τελική αξιολόγηση.

Αυτό απαιτείται όχι μόνον από τους νέους κανονισμούς (Εταιρική σχέση) αλλά και από την ουσιαστική συμβολή που μπορεί και πρέπει να έχουν οι τοπικές κοινωνίες στην ανάπτυξη τους. Τα κράτη μέλη έχουν την ευθύνη να βοηθήσουν τις περιφερειακές και τοπικές αρχές ώστε αυτές να βελτιώσουν τις επιδόσεις τους στις πόλεις και τις περιοχές της χώρας τους.

Την κάνουμε πλέον κοινή αυτή μας την προσπάθεια.

Είναι δική σας, είναι της Ελλάδος αλλά και της Επιτροπής, θα ήθελα να σας βρω όλους αρωγούς: ενεργούς τους Έλληνες πολίτες αλλά πρωτίστως ενεργούς τους θεματοφύλακες της Τοπικής Δημοκρατίας.

Όλους εσάς δηλαδή,

τους Αιρετούς Εκπροσώπους της Ελληνικής Τοπικής Αυτοδιοίκησης,

ακόμη πιο μπροστά,

με την δύναμη και την πνοή που σας φορτίζει η θέληση των τοπικών κοινωνιών που εκπροσωπείτε.

Σας ευχαριστώ πολύ

